Source: https://munkajogiblog.hu/2016/06/10/munkaido-e-az-utazasi-ido-a-kuria-szerint/
Timestamp: 2020-04-04 07:38:49+00:00

Document:
Munkaidő-e az utazási idő a Kúria szerint? -
június 10, 2016 november 19, 2017 ratkailaw
A munkavállaló területi kereskedelmi képviselő munkakörben állt alkalmazásában. A munkaszerződése szerint a munkavégzés helye változó, a munkakör jellegéhez, a munkáltató utasításához igazodó, a munkáltató által adott „túraterv” szerint dolgozott. A 8.00 órai munkakezdés a túraterv szerinti első üzletbe való megérkezéssel kezdődött; az utolsó üzletet 17.00 órakor lehetett elhagyni. A munkavégzéshez a munkáltató szolgálati gépjárművet biztosított, amelyet a munkavállaló a lakóhelyén tárolt és a munkába járás is ezzel történt.
A munkáltató a munkaviszonyt felmondta, ezután a munkavállaló bírósághoz fordult, amelyben rendkívüli munka díjazását kérte („túlóra”). Ezt a követelést mind az első-, mind a másodfokú bíróság elutasította.
A munkavállaló ezek után a Kúriához fordult. Arra hivatkozott, hogy az EUB döntése értelmében az utazási ideje munkaidő volt, amelyre részére munkabér jár. Ezért a Kúria azt vizsgálta, hogy az EUB döntés szerinti hasonló körülmények között történt-e a munkavállaló munkavégzése, és így az általa hivatkozott, a lakóhelyétől az első üzletbe, illetve az utolsó üzletből lakóhelyére történő utazás időtartama munkaidőnek minősül-e.
A Kúria álláspontja szerint önmagában az a körülmény, hogy a munkavállaló az utazásokat a munkáltató érdekében tette, még nem elég annak megállapításához, hogy az ő esetében az első üzletbe történő és az utolsó üzletből történő lakóhelyre utazás munkaidőnek minősüljön. Ehhez ugyanis további bizonyításra van szükség a Kúria szerint: azt kell vizsgálni, hogy a munkavállalónak mennyire volt lehetősége az utazási távolságot és az arra fordított időtartamot meghatározni. Meg kell nézni, hogy a munkavállaló szabadon dönthetett-e az üzletek látogatásának sorrendjéről, és csak ezután lehet dönteni arról, hogy az utazás valójában munkavégzés volt-e.
Erre figyelemmel a Kúria új eljárást rendelt el, amely során a munkaügyi bíróságnak további bizonyítást kell lefolytatnia.
(Kúria, Mfv.I.10.100/2016.)
Previous Article Az egyszerűsített foglalkoztatás közterhei
Next Article A társadalombiztosítási hatóságokat érintő szervezeti átalakítások
One thought on “Munkaidő-e az utazási idő a Kúria szerint?”

References: Kúria 
 bíróság 
 Kúria 
 Kúria 
 Kúria 
 Kúria 
 Kúria